
Publikoarekiko harremana indartuko du ARKABIAk, bere jarduerak ezagutu, planifikatu eta erreserbatzeko webgune berriaren bidez 

• 75.000 pertsona igaro dira bertatik lehenengo hamar hilabeteetan eta bere programazioa, erakusketak, jarduerak nahiz zerbitzuak espazio digital bakarrean bildu dituen plataforma estreinatu du        
• Webgune berriak urteko hilabete guztiak eta askotariko diziplinak (erakusketak, musika, zinema, antzerkia, bakarrizketak, hitzaldiak, kongresuak eta dantza, besteak beste) biltzen dituen programaziorako sarbidea erraztuko du        

Vitoria-Gasteiz, 2026ko urriak 14.- ARKABIA Vital Fundazioaren gune sozialak eta kulturalak beste urrats bat egin du bere jarduna garatzeko, bere webgune berria abiarazi baitu, gero eta zabalagoa eta askotarikoagoa den eskaintzarako sarbidea erraztea helburu. 75.000 lagunen bisita jaso du zentroak bere jardueraren lehenengo hamar hilabeteetan, eta urteko egun guztietan eskaintzen du programazioa, erakusketak eta arte eszenikoak, musika, zinema, dantza, bakarrizketak, hitzaldiak, kongresuak eta dastaketak barne. Bere proposamenen artean, planetario baterako espazioa ere egon da, Posta kaleko 13-15ko gune horretan aurki daitezkeen askotariko esperientzien adibide.

Bere eskaintza eskuragarriago egiteko beharrari erantzutea du helburu plataforma berriak, proposamen interesgarrien bilaketa erraztea eta pertsona bakoitzak bere bisita modu errazean presta dezan ahalbidetzea. Webgunea ez da zentroko programazioa aurkeztera mugatuko, jarduerak kontsultatzeko, informazioa zabaltzeko, sarrerak erosteko/lekua erreserbatzeko eta eskuragarri dauden espazioak nahiz baliabideak hobeto ezagutzeko tresnak ere baditu-eta.

ARKABIAren dibertsitatea ikusteko leihoa 
Programazioak protagonismo handiagoa hartu du webgune berrian. Erabiltzaileek ekitaldi nabarmenenak kontsulta ditzakete, jarduerak tipologiaren arabera iragazi, eta asteko nahiz hileko agendan zuzenean sartu. Proposamen bakoitzak fitxa bat du eta, fitxa horretan, informazio zehatza jasotzeaz gain, sarrerak erosteko edo plazak erreserbatzeko estekak ere aurki daitezke, baita aukeratutako jarduera egutegi pertsonalean gehitzeko aukera ere.

Gainera, ‘Programak' deritzon atala txertatu du, ziklo edo proiektu berari lotutako jarduerak taldekatzeko eta testuinguruan kokatzeko modu berria. Atal horrek aukera ematen du programa bakoitza osatzen duten proposamenen multzoa ezagutzeko, parte-hartzaileak ezagutzeko, jada egindako jarduerak berreskuratzeko eta hurrengo hitzorduak kontsultatzeko.

Erakusketek, bestalde, deskribapenak, irudiak eta publikoaren esperientzia zabaltzeko baliabideak bilduko dituzten espazio propioak dituzte. Horien artean audiogidak, aretoko testuak eta zeinu-hizkuntzan jasotako edukiak daude, bai eta erakusketa bakoitzari lotutako bisita gidatuetan eta tailerretan izena emateko sarbide zuzenak ere.

Baina webgune berriaren diseinuak ere protagonismo berezia eman die argazkiei eta ikus-entzunezko edukiei. ARKABIAren izaera irekia eta dinamikoa ingurune digitalera eramatea da helburua, eta haren espazioak eta bertan burutzen diren askotariko proposamenenak erakustea. Testuinguru horretan, ARKABIAko espazioei buruzko informazioa zabalduko da, besteak beste, ARKABIA Bizia, ARKABIA Plaza, Lasaitasun Gela eta Tailer Gela, deskribapenen bidez eta argazki galerien bidez, zentrora joan aurretik haien ezaugarriak eta aukerak ezagutzeko. Irisgarritasunak leku berezia du, eta eskuragarri dauden baliabideei eta neurriei buruzko informazioa du, publiko ororen esperientzia errazteko.

Azkenik, informazio praktikoa duen atal batek hainbat garraiobidetan ARKABIAra nola iritsi azalduko du, eta ohiko galderen atal batek, berriz, joan aurretik zalantza nagusiak argitzen lagunduko du. Horrez gain, hilean behin argitaratuko den newsletter bat gehitu da, eta erabiltzaileak bertan harpidetu daitezke programazioa jasotzeko eta zentroko jardueren berri izateko.

Berrikuntza horri esker, ARKABIAk publikoarekin duen harremana sendotuko du esperientziaren fase guztietan: bisita egin aurretik, jarduerak ezagutzeko eta antolatzeko; bisita prestatu bitartean, informazioa kontsultatzeko eta erreserbak kudeatzeko; eta, bisita egin ondoren, edukiak eskuratzeko eta programazioarekin konektatuta jarraitzeko, puntu bakar batean: www.arkabia.eus 

[image: ]	

Vital Fundazioa | Komunikazioa      945 064 354 / 636 617 821    comunicacion@fundacionvital.eus     www.fundacionvital.eus


image1.png
ARKABIA™




image2.jpg




